ધબ દઈને રીતુના હાથમાંથી ટેસ્ટટ્યુબ નીચે પડી જાય, એની મહામૂલી શોધ કાચની અસંખ્ય કરચોમાં વેરાઈ જાય, અને એ કાચની કરચ પગમાં વાગી લોહી કાઢવા લાગે. રીતુ ઊંહકારા ભરતી બત્તી બંધ કરી ઊંઘવાનો પ્રયત્ન કરવા લાગે. કૉલેજે જવાનું રીતુને બહુ ગમે, પણ કૉલેજ છૂટ્યા પછી મિત્રો સાથે ગપ્પાં મારતી કેન્ટીનમાં બેસે કે ત્યાંથી પાછું મન ઊખડી જાય. સેન્ડવિચ ખાતાં મીના કહેશે : ‘કાલે જ મમ્મી એવી સરસ સાડી લઈ આવી, કૉલેજ ફંકશનમાં હું પહેરીશ.’